Педагагічны ўніверсітэт – не толькі шматфункцыянальны вучэбна-выхаваўчы комплекс, але і буйны навукова-даследчы цэнтр. Навуковыя школы і імёны вучоных нашай установы вядомы далёка за межамі Беларусі. Сёння ў БДПУ сфарміравана 10 буйных навуковых школ, у рамках якіх ажыццяўляюцца фундаментальныя і прыкладныя даследаванні. Асноўныя напрамкі навуковых работ сканцэнтраваны ў галіне педагогікі, псіхалогіі, методыкі выкладання, фізікі, матэматыкі, гісторыі, філалогіі. Станаўленне навуковых кадраў вышэйшай кваліфікацыі забяспечваюць 48 спецыяльнасцяў аспірантуры і 18 спецыяльнасцяў дактарантуры. У чатырох саветах па абароне дысертацый штогод абараняюцца каля 40 прэтэндэнтаў на вучоную ступень кандыдата і доктара навук.